Annonce

23-årige århusianske Camilla Hessellund Lastein står bag det fremadstormende Lix Technologies, der af flere kaldes for »studiebøgernes Spotify«. Her kan studerende med et månedsabonnement læse studiebøger digitalt i stedet for at købe dem selv i fysisk form og have dem stående på boghylden.

Onsdag aften fik Camilla Hessellund og hendes kolleger en rigtig god nyhed. Den aftale iværksættervirksomheden i flere måneder har arbejdet på med North Media Online A/S faldt nemlig endelig på plads. Med aftalen lægger North Media Online A/S en investering på 18 mio. kr. i Lix og køber dermed en ejerandel i virksomheden på 20 pct. Det skriver Børsen.

»Det er mega mindblowing. Fra at det var mig, der havde den her skøre ide og fik at vide, at det kunne aldrig lade sige gøre, til at få at vide fra andre folk, jeg ikke har snakket med før, at det her skal nok blive en succes - det er så mærkeligt. Det er det mærkeligste, jeg har oplevet,« siger hun til Børsen og kalder det en milepæl.

Næste milepæl er at ekspandere til USA og Storbritannien.

Annonce

En vild historie

Camilla Hessellund Lastein startede eventyret med at droppe studierne, flytte hjem til sin mor og poste 200.000 kroner i en it-virksomhed, der brændte hende af.

Men en iværksætter-mor har lært hende, at man ikke kommer let til tingene, og hun fortsatte ufortrødent. Teamede op med et hold af erfarne udviklere og designer og så begyndte det at gå godt. Det er blevet til flere millioninvesteringer og så fremhæves hun som en af Danmarks fremadstormende iværksættere.